Дамян Дамянов
Почти любовно обяснение

chitanka.info

Ах, колко си млада, ах, колко си хубава!

От хубост — очите ми — слепи!

Само че всичко е толкова глупаво,

толкова тъжно и смешно, нелепо.

Късна е срещата, късна е жаждата…

Пред теб е светът, аз го минах…

Точно когато ти си се раждала,

бил съм на твойте сегашни години…

Точно когато ти си прохождала,

разбрал съм: не ще да проходя…

Та и да исках дори, невъзможно бе

тогаз да те стигна… Предълги, безплодни

са всичките крачки между ни, напразни са…

Пътеката е неизвървима.

По-скоро изгрев догонил би залеза,

а пролетта — мразовитата зима,

отколкото нашто напразно гонение…

… Но стой ми в живота-тъмница. Свети ми

с духа си, с лицето си, с цяла вселена.

И…

нали ще ми дойдеш на погребение?

… Дано си на мойте сегашни години.

11.04.1991 г.

Издание:

Дамян П. Дамянов, Обади се, Любов!, Сиринга, С. 1995; ISBN 954-8100-03-7

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.